དེ་བཞིན་ཤེས་པར་གྱིས།།ཇི་ལྟར་བར་སྣང་ཅུང་ཟད་སྤྲིན་མེད་ལས།།སྐད་ཅིག་ཏུ་ནི་སྤྲིན་གྱི་དཀྱིལ་འཁོར་སྣང་།།ཐོག་མ་ག་ལས་བྱུང་བར་ཤེས་པར་བྱ།།དེ་བཞིན་ཆོས་རྣམས་ཐམས་ཅད་ཤེས་པར་གྱིས།།དེ་བཞིན་གཤེགས་པ་མྱ་ངན་འདས་པ་དག།ཇི་ལྟར་ཡིད་ལ་བྱས་བཞིན་གཟུགས་བརྙན་སྣང་།།སྔོན་མཐའ་ཇི་བཞིན་ཕྱིས་ཀྱང་དེ་བཞིན་ཏེ།།ཆོས་རྣམས་ཐམས་ཅད་དེ་བཞིན་ཤེས་པར་གྱིས།།ཇི་ལྟར་དབུ་བ་མང་པོ་རྡོས་པ་དག།ཆུ་བོས་ཁྱེར་བ་སྐྱེས་བུས་ངེས་མཐོང་སྟེ།།དེ་ལ་བརྟགས་ན་སྙིང་པོ་ཡོང་མི་སྣང་།།ཆོས་རྣམས་ཐམས་ཅད་དེ་བཞིན་ཤེས་པར་གྱིས།།ཇི་ལྟར་ཆར་པའི་ཐིགས་ཆེན་བབ་པ་ན།།ཆུ་ཡི་ཆུ་བུར་དག་ནི་ཐ་དད་འབྱུང་།།བྱུང་ནས་ཞིག་སྟེ་ཆུ་ཡི་ཆུ་བུར་མེད།།ཆོས་རྣམས་ཐམས་ཅད་དེ་བཞིན་ཤེས་པར་གྱིས།།ཇི་ལྟར་སྤྲིང་ཡིག་གྲོང་གཞན་བསྐུར་བ་ལས།།དགེ་དང་མི་དགེའི་བྱ་བ་སོ་སོར་འབྱུང་།།སྒྲ་ལས་སྤྲིང་ཡིག་ཏུ་ཡང་འཕོས་པ་མེད།།ཆོས་རྣམས་ཐམས་ཅད་དེ་བཞིན་ཤེས་པར་གྱིས།།ཇི་ལྟར་མི་དག་ཆང་གིས་མྱོས་ནས་ནི།།ས་འདི་ཀུན་ཏུ་འཁོར་སྙམ་བྱེད་མོད་ཀྱི།།ས་འདི་འགུལ་ཞིང་གཡོས་པའང་མེད་པ་ལྟར།།ཆོས་རྣམས་ཐམས་ཅད་དེ་བཞིན་ཤེས་པར་གྱིས།།མེ་ལོང་ངོས་དང་འབྲུ་མར་སྣོད་རྣམས་ལ།།བུད་མེད་ཁ་བཞིན་རྒྱན་པས་བལྟས་པ་ན།།བྱིས་པ་དེ་ནི་དེ་ལ་ཆགས་བསྐྱེད་ནས།།འདོད་པ་ཚོལ་བའི་ཕྱིར་ཡང་ཤིན་ཏུ་རྒྱུག།བཞིན་ནི་དེར་ཡང་འཕོས་པ་མ་ཡིན་ཏེ།།གཟུགས་བརྙན་ལ་ནི་ནམ་ཡང་བཞིན་མི་རྙེད།།རྨོངས་པ་དེ་དག་འདོད་ཆགས་སྐྱེས་པ་ལྟར།།ཆོས་རྣམས་ཐམས་ཅད་དེ་བཞིན་ཤེས་པར་གྱིས།།ཇི་ལྟར་སྨིག་རྒྱུ་དྲི་ཟའི་གྲོང་ཁྱེར་དང་།།སྒྱུ་མ་ཇི་བཞིན་རྨི་ལམ་ཇི་ལྟ་བུར།།མཚན་མ་སྒོམ་པ་ངོ་བོ་ཉིད་ཀྱིས་སྟོང་།།ཆོས་རྣམས་ཐམས་ཅད་དེ་བཞིན་ཤེས་པར་གྱིས།།ཇི་ལྟར་ནམ་མཁའ་དང་བར་ཟླ་ཤར་བ།།དེ་ཡི་གཟུགས་བརྙན་དང་བའི་མཚོར་སྣང་སྟེ།།ཟླ་བ་ཆུ་ཡི་ནང་དུ་འཕོས་པ་མེད།།ཆོས་ཀུན་མཚན་ཉིད་དེ་འདྲར་ཤེས་པར་གྱིས།།ཇི་ལྟར་མི་དག་ནགས་རིའི་ཁྲོད་འདུག་ནས།།གླུ་ལེན་སྨྲ་དང་རྒོད་དང་ངུ་བ་ལས།།བྲག་ཅ་ཐོས་ཀྱང་སྣང་བ་མེད་པ་ལྟར།།ཆོས་རྣམས་ཐམས་ཅད་དེ་བཞིན་ཤེས་པར་གྱིས།།